Sorana Cîrstea, alături de un bărbat misterios la Miami. Cine o însoțește
- Antonia Hendrik
- 22 martie 2024, 13:53
Sorana Cîrstea, 33 de ani, 24 WTA, o va înfrunta pe Sloane Stephens în runda a doua a turneului WTA 1.000 de la Miami (Florida). Turneul este dotat cu premii totale de 8.770.480 de dolari.
Sorana Cîrstea, alături de un bărbat misterios la Miami
Sorana Cîrstea este singura româncă rămasă în competiție la turneul WTA de la Miami. Reamintim că Simona Halep, Ana Bogdan și Jaqueline Cristian au fost eliminate în turul I.
Sportiva este de câteva zile la Miami, acolo unde e însoțită de fratele ei, o apariție rară în viața publică a jucătoarei de tenis. Mihnea este cu cinci ani mai mic decât sora sa. A cochetat și el cu sportul.
A jucat fotbal la un club din București, dar apoi a decis să urmeze cursurile Universității de Drept. El este acum avocat în București, dar și un susținător înfocat al Soranei, dovadă fiind prezența lui în Florida. Aici este și iubitul sportivei, Ion Alexandru Țiriac.
Sorana Cîrstea e favorită 19 și va juca direct în turul doi, cu Sloane Stephens (41 WTA), care a trecut în două seturi de Angelique Kerber, scor 6-2, 6-3.
Sloane Stephens, campioana de la US Open din 2017
Campioana de la US Open din 2017 şi Sorana Cîrstea se vor înfrunta pentru a cincea oară, două dintre dueluri având loc în acest an. Românca, cap de serie numărul 19, s-a impus în primul tur la Doha, cu 6-2, 6-3. Dar Stephens şi-a luat revanşa la Indian Wells cu 6-0, 7-5.
Sorana Cîrstea, care a avut liber în runda inaugurală, datorită statutului de favorită, a rămas singura sportivă din România de pe tabloul principal de simplu de la Miami.
În primul tur, Simona Halep a fost învinsă de Paula Badosa, scor 6-1, 4-6, 3-6, în timp ce Ana Bogdan și Jaqueline Cristian au fost învinse în minimum de seturi de către Katerina Siniakova, respectiv Diane Parry.
Partida Cîrstea - Stephens va putea fi urmărită vineri, după ora 17:00, în direct la Digi Sport. Ora exactă nu a fost încă anunțată de către organizatori, informează digisport.ro.